Der er helt sikkert travlt i julemandens værksted i disse dage. Om bare fem dage skal alverdens børn serviceres med gaver i store mængder, og travlheden kan være grund til, at julemanden har tabt en gave på gaden i Aalborg. Hos Nordjyllands Politi har man fået indleveret en gave, som julemanden nok har skullet aflevere på forhånd - og nu efterlyser man gavens rette ejermand. - Julemanden (eller måske en af hans nisser) har med tydelige blokbogstaver skrevet modtagers navn på kuverten. Det har vi sløret her, for vi regner selvfølgelig med, at gavens rette ejer kan oplyse navnet + fortælle cirka, hvor kuverten er tabt, skriver Nordjyllands Politi på Twitter. Ved man, hvem kuverten tilhører - eller har man direkte kontakt til julemanden - kan Nordjyllands Politi kontaktes på 114.

Opsummering:
Han har godt nok travlt i disse dage - alligevel vil Nordjyllands Politi gerne have en snak med ham.